b'\n_START_ARTICLE_\nEl\xc3\xa4v\xc3\xa4 ravinto\n_START_SECTION_\nEl\xc3\xa4v\xc3\xa4n ravinnon valmistus\n_START_PARAGRAPH_\nEl\xc3\xa4v\xc3\xa4n ravinnon m\xc3\xa4\xc3\xa4ritelm\xc3\xa4 saattaa vaihdella hyvinkin paljon koulukunnasta riippuen, mutta yleisesti se voidaan m\xc3\xa4\xc3\xa4ritell\xc3\xa4 ruoaksi, jota ei ole kuumennettu yli 46 celsiusasteen eik\xc3\xa4 j\xc3\xa4\xc3\xa4dytetty (ts. j\xc3\xa4\xc3\xa4hdytetty alle 0 celsiusasteen). El\xc3\xa4v\xc3\xa4 ravinto pyrit\xc3\xa4\xc3\xa4n tekem\xc3\xa4\xc3\xa4n mahdollisimman helposti sulavaksi liottamalla, id\xc3\xa4tt\xc3\xa4m\xc3\xa4ll\xc3\xa4, hapattamalla ja hienontamalla ruoka-aineet. El\xc3\xa4v\xc3\xa4n ravinnon harrastajan keitti\xc3\xb6ss\xc3\xa4 eiv\xc3\xa4t siis ole k\xc3\xa4yt\xc3\xb6ss\xc3\xa4 liesi tai uuni, vaan esimerksiksi tehosekoitin, hy\xc3\xb6tykasvikuivuri sek\xc3\xa4 erilaisia myllyj\xc3\xa4 ja raastimia. Er\xc3\xa4iss\xc3\xa4 raakaravinnon nykyisiss\xc3\xa4 toteutuksissa korostetaan erityisesti hyvin voimakkaan jauhamisen merkityst\xc3\xa4 ravinnon valmistuksessa. Siin\xc3\xa4 nesteen, yleens\xc3\xa4 veden tai kookosp\xc3\xa4hkin\xc3\xa4n sis\xc3\xa4lt\xc3\xa4m\xc3\xa4n nesteen kanssa jauhetaan tuoreita vihanneksia, siemeni\xc3\xa4 ja hedelmi\xc3\xa4 eritt\xc3\xa4in suurella nopeudella niin, ett\xc3\xa4 solujen sein\xc3\xa4t rikkoontuvat ja ravintoaineet ovat helposti k\xc3\xa4ytett\xc3\xa4viss\xc3\xa4. T\xc3\xa4llainen ateria eli "vihre\xc3\xa4 pirtel\xc3\xb6" tulee nauttia heti valmistuksen j\xc3\xa4lkeen. Erona mehustukseen on se, ett\xc3\xa4 kasvien sis\xc3\xa4lt\xc3\xa4mi\xc3\xa4 kuituja ei suodateta pois, vaan ne kulkevat elimist\xc3\xb6n l\xc3\xa4pi tehostaen ruuansulatusta.\n_START_SECTION_\nSyyt\n_START_PARAGRAPH_\nSyyt el\xc3\xa4v\xc3\xa4n ravinnon nauttimiseen joko yksinomaan tai hallitsevana osana ruokavaliota (yli 75% ravinnon m\xc3\xa4\xc3\xa4r\xc3\xa4st\xc3\xa4) ovat usein terveydellisi\xc3\xa4, mutta my\xc3\xb6s eettisi\xc3\xa4 ja filosofisia. El\xc3\xa4v\xc3\xa4n ravinnon oppien mukaan ruoan kuumentaminen tuhoaa siit\xc3\xa4 arvokkaita entsyymej\xc3\xa4 ja vitamiineja. Erityisesti kuumennettuja rasvoja pidet\xc3\xa4\xc3\xa4n vahingollisina, jopa myrkyllisin\xc3\xa4. El\xc3\xa4v\xc3\xa4n ravinnon kannattajien mielest\xc3\xa4 heid\xc3\xa4n ruokavalionsa on ihmiselle luonteenomainen, ja alkuper\xc3\xa4inen ajalta, jolloin ihminen ei viel\xc3\xa4 ollut keksinyt maanviljely\xc3\xa4 eik\xc3\xa4 osannut hy\xc3\xb6dynt\xc3\xa4\xc3\xa4 tulta jokap\xc3\xa4iv\xc3\xa4isiss\xc3\xa4 askareissaan._NEWLINE_El\xc3\xa4v\xc3\xa4n ravinnon ruokavaliota k\xc3\xa4ytet\xc3\xa4\xc3\xa4n osana muun muassa nivelreuman hoitoa.\n_START_SECTION_\nHistoria\n_START_PARAGRAPH_\nEl\xc3\xa4v\xc3\xa4n ravinnon merkitt\xc3\xa4vimp\xc3\xa4n\xc3\xa4 kehitt\xc3\xa4j\xc3\xa4n\xc3\xa4 pidet\xc3\xa4\xc3\xa4n liettualaissyntyist\xc3\xa4 Ann Wigmorea (1909-1993). El\xc3\xa4m\xc3\xa4ns\xc3\xa4 aikana h\xc3\xa4n kirjoitti lukuisia kirjoja ja muun muassa perusti Hippocrates Health Institute:n Bostoniin vuonna 1963._NEWLINE_El\xc3\xa4v\xc3\xa4n ravinnon ensimm\xc3\xa4isen\xc3\xa4 oppikirjanan pidet\xc3\xa4\xc3\xa4n Viktoras Kulvinskasin teosta Survival Into the 21st Century vuodelta 1975._NEWLINE_Ehk\xc3\xa4 tunnetuin el\xc3\xa4v\xc3\xa4n ravinnon puolestapuhuja Suomessa oli nobelisti Artturi Ilmari Virtanen, joka AIV-rehunsa kehittelyprojektista mitenk\xc3\xa4\xc3\xa4n riippumatta tutki my\xc3\xb6s entsyymien osuutta ihmisen ruoansulatuksessa.\n_START_SECTION_\nEl\xc3\xa4v\xc3\xa4 ravinto ja kasvissy\xc3\xb6nti\n_START_PARAGRAPH_\nEl\xc3\xa4v\xc3\xa4n ravinnon ruokavalio on usein kasvisruokavalio, mutta ei v\xc3\xa4ltt\xc3\xa4m\xc3\xa4tt\xc3\xa4 aina: jotkut sen kannattajat saattavat sy\xc3\xb6d\xc3\xa4 raakaa tai alhaisessa l\xc3\xa4mp\xc3\xb6tilassa kuivattua lihaa tai kalaa._NEWLINE_Joillakin el\xc3\xa4v\xc3\xa4n ravinnon harrastukseen liittyy vegaanisen ruokavalion \xc3\xa4\xc3\xa4rimuoto fruitarismi, jonka harjoittaja fruitariaani sy\xc3\xb6 vain kasvien satoa eli hedelmi\xc3\xa4, ts. varsinaisten hedelmien lis\xc3\xa4ksi marjoja, p\xc3\xa4hkin\xc3\xb6it\xc3\xa4, siemeni\xc3\xa4, tomaattia tai kurkkua, muttei esimerkiksi juureksia eik\xc3\xa4 kasvin lehti\xc3\xa4 tai varsia.\n_START_SECTION_\nKritiikki\xc3\xa4\n_START_PARAGRAPH_\nEl\xc3\xa4v\xc3\xa4 ravinto ja muut veganismiakin jyrkemm\xc3\xa4t ruokavaliot her\xc3\xa4tt\xc3\xa4v\xc3\xa4t jatkuvasti voimakasta keskustelua puolesta ja vastaan. Yhdysvalloissa Floridan osavaltiossa my\xc3\xb6s oikeusj\xc3\xa4rjestelm\xc3\xa4 on joutunut ottamaan kantaa asiaan Josephy ja Lamoy Andressohnin tapauksen yhteydess\xc3\xa4. Andressohnit sy\xc3\xb6ttiv\xc3\xa4t lapsille uskonnollisista syist\xc3\xa4 el\xc3\xa4v\xc3\xa4\xc3\xa4 ravintoa, mink\xc3\xa4 seurauksena heit\xc3\xa4 syytettiin oikeudessa yhden lapsensa kuoleman aiheuttamisesta ja nelj\xc3\xa4n muun laiminly\xc3\xb6nnist\xc3\xa4 pit\xc3\xa4m\xc3\xa4ll\xc3\xa4 heit\xc3\xa4 aliravitsemuksen tilassa. Kuolemantuottamussyyte hyl\xc3\xa4ttiin vuonna 2005, mutta he saivat pitk\xc3\xa4n ehdollisen vankeustuomion lastensa ravitsemuksen laiminly\xc3\xb6nnist\xc3\xa4.'